ক লকাতা মেডিক্যাল কলেজ হাসপাতালে শোককক্ষ তৈরির পরিকল্পনা চলছে। তৃণমূলের চিকিৎসক-নেতা নির্মল মাজি জানিয়েছেন, সেই কান্নাঘরে বসে স্বজনহারানো আত্মীয়েরা বিলাপ করতে পারবেন। শোকঘরের পরিকল্পনাটির মধ্যে অবশ্যই অভিনবত্ব রয়েছে। উন্নত চিকিৎসা ব্যবস্থায় বিলাপঘরের প্রয়োজনীয়তা বিশ্ব জুড়েই স্বীকৃত। উন্নত হাসপাতালে সে ব্যবস্থা থাকেও। কারণ, মরণাপন্নের বা মৃতের পরিজনের কান্না বহু সময়ই বাকি রোগী এবং তাঁদের পরিজনেদের বিষণ্ণ করে।  
কিন্তু প্রশ্ন অন্য জায়গায়। চিকিৎসা পরিষেবার অনন্ত খামতি না-মিটিয়ে হঠাৎ এই উদ্যোগ কেন ! মানুষ প্রিয়জনকে হাসপাতালে নিয়ে যান তাঁকে সুস্থ করে তুলতে। আশা করেন, উন্নত চিকিৎসা পরিষেবা মিলবে। তা যদি না-মেলে, তবে মৃত্যুশোক সামলানোর পরিষেবা আদৌ আনন্দ দেবে কি না, সন্দেহ থেকে যায়। মনে হতেই পারে, হাসপাতালে শ্মশানের শান্তির ব্যবস্থা হচ্ছে। কারণ, এ রাজ্যের সরকারি হাসপাতাল এখনও সাবালক হয়ে উঠতে পারেনি। সত্য যে, মুখ্যমন্ত্রীর আন্তরিক প্রয়াসে সরকারি চিকিৎসা পরিষেবা আগের চেয়ে উন্নত হয়েছে। ন্যায্যমূল্যের ওষুধের সুফল মানুষ পাচ্ছেন। কিন্তু এটাও ঠিক, এখনও বেডের অভাবে মরণাপন্ন রোগীকে ভর্তি করা যায় না। এখনও পরিষেবার অভাবে আটকে থাকে জরুরি অস্ত্রোপচার।  
সরকারি হাসপাতালে সৌন্দর্যায়নের চেয়ে, কান্নাঘরের চেয়ে এখন অনেক বেশি জরুরি উন্নত যন্ত্রপাতি, ওষুধপত্র, অপারেশন থিয়েটার, সার্বিক পরিষেবা এবং চিকিৎসকের সংখ্যাবৃদ্ধি। দূরদূরান্ত থেকে আসা রোগীকে হাসপাতাল চত্বরে মাটিতে পড়ে থাকতে হয়। বিনাচিকিৎসায় রোগীমৃত্যুর অভিযোগও ওঠে। হাসপাতাল কর্তৃপক্ষের উচিত, সর্বাগ্রে এইসব বিষয়ে নজর দেওয়া। হাসপাতালের অপ্রতুল কক্ষসংখ্যার কথা না-ভেবে বিলাপকক্ষের বিবেচনা কতটা সংগতিপূর্ণ, তা ভাবার অবকাশ রয়েছে বইকী। রোগীরই ঘর না-জুটলে কান্নাঘর পেয়ে কী লাভ ! এ কথা সত্য যে, মৃতের পরিজনেদের অসন্তোষ, কান্না হাসপাতালের স্বাভাবিক কাজকর্মকে ব্যহত করে। কিন্তু বিলাপঘর গড়ে আদৌ কি তা ঠেকানো সম্ভব ! চিকিৎসা ব্যবস্থার নাবালকত্ব পুরোপুরি কাটলেই বিলাপঘরের ভাবনা সাফল্য পেতে পারে।